title: Decizia Consiliului din 29 martie 2010 de numire și înlocuire a membrilor Consiliului de administrație al Centrului European pentru Dezvoltarea Formării Profesionale

text:
               11.5.2010

               RO

               Jurnalul Oficial al Uniunii Europene

               C 122/2

         DECIZIA CONSILIULUI
   din 29 martie 2010
   de numire și înlocuire a membrilor Consiliului de administrație al Centrului European pentru Dezvoltarea Formării Profesionale
   2010/C 122/02
   CONSILIUL UNIUNII EUROPENE,
   având în vedere Regulamentul (CEE) nr. 337/75 al Consiliului din 10 februarie 1975 privind înființarea Centrului European pentru Dezvoltarea Formării Profesionale, în special articolul 4 (1),
   având în vedere numirea propusă de Guvernul Spaniol,
   întrucât:

               (1)

               Prin decizia sa din 14 septembrie 2009 (2), Consiliul a numit membrii Consiliului de administrație al Centrului European pentru Dezvoltarea Formării Profesionale pentru perioada cuprinsă între 18 septembrie 2009 și 17 septembrie 2012.

               (2)

               Un post de membru în cadrul Consiliului de administrație al centrului, din categoria reprezentanților guvernelor, a devenit vacant ca urmare a demisiei dlui Francisco Javier ALFAYA HURTADO.

               (3)

               Membrul spaniol în Consiliul de administrație al centrului sus-menționat ar trebui numit pentru durata rămasă a mandatului, respectiv până la 17 septembrie 2012,

         DECIDE:
   Articol unic
   Se numește în calitate de membru în cadrul Consiliului de administrație al Centrului European pentru Dezvoltarea Formării Profesionale pentru durata rămasă a mandatului, respectiv până la 17 septembrie 2012:

      REPREZENTANTUL GUVERNULUI

   SPANIA: Dl Adolfo HERNÁNDEZ GORDILLO

      Adoptată la Bruxelles, 29 martie 2010.

            Pentru Consiliu

            Președintele

         E. ESPINOSA

      (1)  JO L 39, 13.2.1975, p. 1.

      (2)  JO C 226, 19.9.2009, p. 2.


title: 2012/604/UE: Decizia Parlamentului European din 10 mai 2012 privind descărcarea de gestiune pentru execuția bugetului Întreprinderii comune ARTEMIS aferent exercițiului financiar 2010

text:
               17.10.2012

               RO

               Jurnalul Oficial al Uniunii Europene

               L 286/306

         DECIZIA PARLAMENTULUI EUROPEAN
   din 10 mai 2012
   privind descărcarea de gestiune pentru execuția bugetului Întreprinderii comune ARTEMIS aferent exercițiului financiar 2010
   (2012/604/UE)
   PARLAMENTUL EUROPEAN,

               —

               având în vedere conturile anuale ale Întreprinderii comune ARTEMIS pentru exercițiul financiar 2010,

               —

               având în vedere Raportul Curții de Conturi privind conturile anuale ale Întreprinderii comune ARTEMIS pentru exercițiul financiar 2010, însoțit de răspunsurile Întreprinderii comune (1),

               —

               având în vedere Recomandarea Consiliului din 21 februarie 2012 (06086/2012 – C7-0050/2012),

               —

               având în vedere articolul 319 din Tratatul privind Funcționarea Uniunii Europene,

               —

               având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (2), în special articolul 185,

               —

               având în vedere Regulamentul (CE) nr. 74/2008 al Consiliului din 20 decembrie 2007 de înființare a Întreprinderii comune ARTEMIS în scopul punerii în aplicare a unei inițiative tehnologice comune privind sistemele informatice integrate (3), în special articolul 11 alineatul (4),

               —

               având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (4), în special articolul 94,

               —

               având în vedere articolul 77 și anexa VI la Regulamentul său de procedură,

               —

               având în vedere raportul Comisiei pentru control bugetar (A7-0109/2012),

               1.

               acordă directorului executiv al Întreprinderii comune ARTEMIS descărcarea de gestiune pentru execuția bugetului Întreprinderii comune aferent exercițiului financiar 2010;

               2.

               își prezintă observațiile în cadrul rezoluției de mai jos;

               3.

               încredințează Președintelui sarcina de a transmite prezenta decizie împreună cu rezoluția Parlamentului, ca parte integrantă a acesteia, directorului executiv al Întreprinderii comune ARTEMIS, Consiliului, Comisiei și Curții de Conturi și de a asigura publicarea acestora în Jurnalul Oficial al Uniunii Europene (seria L).

            Președintele

         Martin SCHULZ

            Secretarul general

         Klaus WELLE

      (1)  JO C 368, 16.12.2011, p. 1.

      (2)  JO L 248, 16.9.2002, p. 1.

      (3)  JO L 30, 4.2.2008, p. 52.

      (4)  JO L 357, 31.12.2002, p. 72.
    ---documentbreak---

               17.10.2012

               RO

               Jurnalul Oficial al Uniunii Europene

               L 286/307

         REZOLUȚIA PARLAMENTULUI EUROPEAN
   din 10 mai 2012
   conținând observațiile care fac parte integrantă din decizia privind descărcarea de gestiune pentru execuția bugetului Întreprinderii comune ARTEMIS aferent exercițiului financiar 2010
   PARLAMENTUL EUROPEAN,

               —

               având în vedere conturile anuale ale Întreprinderii comune ARTEMIS pentru exercițiul financiar 2010,

               —

               având în vedere Raportul Curții de Conturi privind conturile anuale ale Întreprinderii comune ARTEMIS pentru exercițiul financiar 2010, însoțit de răspunsurile Întreprinderii comune (1),

               —

               având în vedere Recomandarea Consiliului din 21 februarie 2012 (06086/2012 – C7-0050/2012),

               —

               având în vedere articolul 319 din Tratatul privind funcționarea Uniunii Europene,

               —

               având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (2), în special articolul 185,

               —

               având în vedere Regulamentul (CE) nr. 74/2008 al Consiliului din 20 decembrie 2007 de înființare a întreprinderii comune ARTEMIS în scopul punerii în aplicare a unei inițiative tehnologice comune privind sistemele informatice integrate (3), în special articolul 11 alineatul (4),

               —

               având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (4), în special articolul 94,

               —

               având în vedere articolul 77 și anexa VI la Regulamentul său de procedură,

               —

               având în vedere raportul Comisiei pentru control bugetar (A7-0109/2012),

               A.

               întrucât Întreprinderea comună ARTEMIS a fost înființată în decembrie 2007 pentru o perioadă de 10 ani pentru a defini și a pune în aplicare o „agendă de cercetare” în vederea dezvoltării de tehnologii-cheie pentru sistemele informatice integrate din diferite sectoare de aplicare, în scopul de a consolida competitivitatea și durabilitatea europeană și a facilita apariția unor noi piețe și aplicații în societate;

               B.

               întrucât Întreprinderea comună a început să funcționeze autonom în octombrie 2009;

               C.

               întrucât Curtea de Conturi a declarat că a obținut asigurări rezonabile cu privire la fiabilitatea conturilor anuale pentru exercițiul financiar 2010 și cu privire la legalitatea și regularitatea operațiunilor subiacente;

               D.

               întrucât contribuția maximă a Uniunii la Întreprinderea comună pentru cei 10 ani este de 420 000 000 EUR, sumă ce provine din bugetul celui de Al șaptelea program-cadru pentru cercetare;

               E.

               întrucât pentru exercițiul financiar 2010 bugetul Întreprinderii comune s-a ridicat la 38 500 000 EUR,

      Gestiunea bugetară și financiară

               1.

               remarcă cu îngrijorare că bugetul anual al Întreprinderii comune pentru exercițiul financiar 2010 nu fusese încă adoptat până la sfârșitul exercițiului precedent; ia act de răspunsul Întreprinderii comune conform căruia bugetul său 2010 a fost adoptat în ianuarie 2011 din cauza faptului că partea operațională a bugetului depinde de angajamentul statelor membre, iar pentru majoritatea statelor membre cuantumul angajat poate fi confirmat numai după adoptarea bugetului național; solicită Întreprinderii comune și statelor membre contribuitoare să ajungă la un acord cu privire la calendarul și modalitățile practice de comunicare a angajamentelor lor, astfel încât bugetul Întreprinderii comune să poate fi adoptat la timp, și să informeze autoritatea de descărcare de gestiune cu privire la acest lucru;

               2.

               își exprimă preocuparea față de faptul că structura și modul de prezentare a bugetului Întreprinderii comune pentru 2010 nu au fost conforme cu dispozițiile normelor financiare ale Întreprinderii comune; înțelege de la Întreprinderea comună că structura și modul de prezentare a bugetului au fost adaptate pentru bugetul 2011; solicită Curții de Conturi să confirme autorității de descărcare că structura și modul de prezentare a bugetului Întreprinderii comune sunt în prezent în deplină conformitate cu normele sale financiare;

               3.

               remarcă din raportul anual de activitate pe 2010 al Întreprinderii comune că creditele de angajament executate de Întreprinderea comună pentru cheltuieli operaționale s-au ridicat la 36 000 000 EUR; constată că, în ceea ce privește cheltuielile administrative, Întreprinderea comună și Comisia s-au pus de acord asupra următoarei defalcări:

                           —

                           Întreprinderea comună și ARTEMISIA: 1 000 000 EUR;

                           —

                           Comisia: 1 500 000 EUR;

                     observă însă că Întreprinderea comună a înregistrat cheltuieli administrative în cuantum de 1 900 000 EUR și, prin urmare, contribuția Comisiei s-a limitat la 935 315,91 EUR;

               4.

               ia notă de faptul că creditele de plată s-au ridicat la 27 000 000 EUR în bugetul final al Întreprinderii comune; constată din conturile anuale finale că s-a înregistrat o rată de angajare de 99,9 %, dar regretă faptul că rata de execuție a atins doar 37,78 %;

               5.

               își exprimă preocuparea cu privire la rata redusă de execuție a bugetului, precum și cu privire la activitățile subiacente ale Întreprinderii comune; subliniază faptul că, la sfârșitul exercițiului 2010, depozitele în conturi bancare totalizau 16 600 000 EUR, reprezentând 60 % din creditele de plată disponibile;

      Sistemele de control intern

               6.

               solicită Întreprinderii comune să aplice integral sistemele sale de control intern și de informare financiară, în special în ceea ce privește verificarea operațională a declarațiilor de cheltuieli, asigurările oferite de certificatele autorităților naționale și strategia de audit ex post;

               7.

               este preocupat de faptul că în ceea ce privește verificările ex ante, certificatele furnizate de autoritățile naționale sunt considerate complet fiabile, iar Întreprinderea comună nu efectuează alte controale pentru a verifica legalitatea și regularitatea cheltuielilor declarate de beneficiari; îndeamnă Întreprinderea comună să instituie un mecanism de verificare ex ante pentru a evita erorile și/sau fraudele în declararea cheltuielilor;

               8.

               observă că auditul ex post al declarațiilor de cheltuieli pentru proiecte a fost delegat integral statelor membre; consideră, în acest context, că Întreprinderea comună se va confrunta cu dificultăți în a asigura protecția adecvată a intereselor financiare ale membrilor săi și în a verifica legalitatea și regularitatea tranzacțiilor subiacente; solicită Întreprinderii comune să își reanalizeze strategia pentru auditul ex post al declarațiilor de cheltuieli și să informeze autoritatea de descărcare de gestiune cu privire la mecanismele instituite pentru a asigura respectarea articolului 12 din regulamentul său de înființare [Regulamentul (CE) nr. 74/2008];

               9.

               ia act de constatarea Curții de Conturi conform căreia Întreprinderea comună are un nivel de organizare și practică în domeniul tehnologiilor informației adecvat dimensiunii și misiunii sale; subliniază totuși că se înregistrează întârzieri în ceea ce privește ciclul de planificare și de monitorizare strategică în domeniul tehnologiilor informației, politicile și normele de securitate, gestionarea riscurilor din domeniul tehnologiilor informației, planul de asigurare a continuității activității și planul de redresare în caz de dezastru; solicită Întreprinderii comune să remedieze situația și să prezinte autorității de descărcare de gestiune un raport la zi cu privire la acest subiect;

               10.

               ia notă de faptul că contabilul Întreprinderii comune a validat sistemele financiare și contabile (ABAC și SAP); remarcă totuși că nu au fost încă validate procesele de lucru subiacente, în special cel prin care sunt furnizate informații financiare cu privire la validarea și la plata declarațiilor de cheltuieli primite de la autoritățile naționale; solicită Întreprinderii comune să informeze autoritatea de descărcare de gestiune cu privire la situația validării proceselor de lucru subiacente;

      Auditul intern

               11.

               ia act de faptul că normele financiare ale Întreprinderii comune nu au fost încă modificate pentru a include dispoziția privind competența auditorului intern al Comisiei în ceea ce privește bugetul general în ansamblul său;

               12.

               observă totuși că Întreprinderea comună și Comisia au luat măsuri pentru a asigura o definire clară a rolului operațional ce revine Serviciului de Audit Intern al Comisiei și, respectiv, a rolului operațional ce revine structurii de audit intern din cadrul Întreprinderii comune;

      Cererile de propuneri și negocierea proiectelor

               13.

               remarcă, pe baza raportului anual de activitate, că cererea de propuneri 2010 a Întreprinderii comune a fost publicată la 26 februarie 2010, în etapa acestei cereri de propuneri în care s-au solicitat schițe de proiect fiind depuse 73 de propuneri de proiecte de cercetare, din care 72 satisfăceau criteriile de eligibilitate; observă că cele 11 propuneri selectate variază între 45 000 000 EUR și 3 400 000 EUR, cu 4 proiecte în valoare de cel puțin 15 000 000 EUR, reprezentând 66 % din investiția totală; constată totuși că, din cele 11 proiecte inițiale pe care directorul executiv a fost mandatat să le negocieze, unul a fost considerat definitiv un eșec, restul de 10 proiecte fiind negociate cu succes;

               14.

               remarcă faptul că în cursul cererii de propuneri 2010 a fost introdus conceptul de „index de maturitate”; înțelege că acest instrument, care este destinat să permită o analiză mai aprofundată, a fost utilizat în faza de schiță de proiect pentru a evalua calitatea subiectivă a schițelor de proiecte și pentru a măsura nivelul de maturitate al răspunsului comunității ARTEMIS la programul de lucru;

               15.

               observă, pe baza raportului anual de activitate, că în ceea ce privește negocierea și demararea proiectelor de cercetare și dezvoltare au fost înregistrate întârzieri în instalarea „mediului de producție” pentru negocierea contractelor Întreprinderii comune, din cauza faptului că serviciile din cadrul Comisiei responsabile pentru gestionarea instrumentelor informatice ale PC7 și-au schimbat prioritățile; remarcă, din informațiile provenite de la Întreprinderea comună, că întârzierea tehnică se afla sub control și că se aștepta ca la jumătatea lui ianuarie 2011 să fie pus la dispoziție un mediu de producție complet operațional; constată totuși că, în cazul în care instrumentele informatice nu erau gata deja, exista o soluție alternativă, bazată pe procese manuale, ca măsură preventivă pentru a evita alte întârzieri în negocierea contractelor Întreprinderii comune, și că această soluție ar fi permis încheierea tuturor negocierilor în primul trimestru al lui 2011 (presupunând că fuseseră semnate contractele naționale);

               16.

               ia act, din raportul anual de activitate, că la sfârșitul lui 2010 fuseseră semnate acordurile de grant pentru cele 13 proiecte din cadrul cererii de proiecte 2009 și fuseseră demarate toate proiectele;

               17.

               apreciază faptul că Întreprinderea comună a monitorizat și evaluat proiectele din cererea de propuneri 2008; remarcă totuși că evaluarea rezultatelor proiectelor este adesea insuficient de detaliată pentru a le evalua performanțele; constată în special că rezultatele proiectelor CHARTER, eDIANA, SYSMODEL, iLAND, INDEXYS, CHESS și CESAR sunt evaluate doar ca „pozitive”; solicită Întreprinderii comune să elaboreze și să aplice indicatori de performanță mai preciși pentru monitorizarea și evaluarea pe viitor a proiectelor sale;

      Performanță

               18.

               remarcă, din raportul anual de activitate că, la 16 decembrie 2010, a fost adoptat raportul Comisiei privind prima evaluare intermediară a Inițiativelor tehnologice comune ARTEMIS și ENIAC;

               19.

               subliniază faptul că evaluarea intermediară conținea trei recomandări adresate Întreprinderii comune:

                           —

                           pentru a soluționa problema „parazitismului”, Întreprinderea comună ar trebui să instituie o regulă conform căreia fiecare beneficiar care nu este membru trebuie să plătească un procentaj din contribuția Uniunii ca participare la costurile Întreprinderii comune;

                           —

                           procesele de evaluare și selecție ar trebui modificate pentru a îmbunătăți corespondența portofoliului de proiecte sprijinite cu obiectivele strategice europene ale programului;

                           —

                           statele membre și asociațiile industriale ar trebui să colaboreze pentru a elabora modalități prin care potențialilor autori de propuneri să li se poată da din timp feedback constructiv cu privire la perspectivele de a primi sprijin;

                     solicită Întreprinderii comune să informeze autoritatea de descărcare de gestiune cu privire la măsurile introduse pentru a da curs rezultatelor primei evaluări intermediare;

               20.

               ia act de propunerea Comisiei de instituire a programului specific de punere în aplicare a Programului-cadru pentru cercetare și inovare Orizont 2020 (2014-2020) în care Comisia analizează posibilitatea de a regrupa Întreprinderile comune ARTEMIS și ENIAC într-o singură inițiativă și de a institui noi întreprinderi comune în contextul punerii în aplicare a secțiunii „Provocări societale” din Orizont 2020; solicită Comisiei să țină la curent autoritatea de descărcare de gestiune în această privință;

      Lipsa acordului de găzduire

               21.

               subliniază din nou faptul că Întreprinderea comună ar trebui să încheie fără întârziere un acord de găzduire cu Belgia referitor la spațiul de birouri, la privilegii și imunități, precum și la sprijinul de altă natură pe care Belgia urmează îl acorde Întreprinderii comune în conformitate cu Regulamentul (CE) nr. 74/2008;

      Observații orizontale privind întreprinderile comune

               22.

               subliniază că, până în prezent, Comisia a creat șapte întreprinderi comune în temeiul articolului 187 din Tratatul privind funcționarea Uniunii Europene; remarcă faptul că șase întreprinderi comune (IMI, ARTEMIS, ENIAC, CLEAN SKY, FCH și ITER-F4E) își desfășoară activitatea în domeniul cercetării, sub supravegherea DG RTD și a DG INFSO din cadrul Comisiei, iar o întreprindere comună este însărcinată cu dezvoltarea noului sistem de gestionare a traficului aerian (SESAR) și își desfășoară activitatea în domeniul transporturilor, sub supravegherea DG MOVE;

               23.

               ia act de faptul că resursele totale orientative considerate necesare pentru întreprinderile comune pe perioada existenței lor se ridică la 21 793 000 000 EUR;

               24.

               ia act de faptul că contribuția totală a Uniunii considerată necesară pentru întreprinderile comune pe perioada existenței lor se ridică la 11 489 000 000 EUR;

               25.

               remarcă faptul că, pentru exercițiul financiar 2010, contribuția totală a UE la bugetul întreprinderilor comune s-a ridicat la 505 000 000 EUR;

               26.

               solicită Comisiei să comunice anual autorității de descărcare de gestiune informații consolidate referitoare la fondurile totale atribuite anual fiecărei întreprinderi comune de la bugetul general al Uniunii, pentru a asigura transparență și claritate în utilizarea fondurilor Uniunii și pentru a redobândi încrederea contribuabililor europeni;

               27.

               salută inițiativa Întreprinderii comune ARTEMIS de a include în RAA informații privind monitorizarea și examinarea proiectelor în derulare; consideră că această practică ar trebui urmată și de celelalte întreprinderi comune;

               28.

               reamintește faptul că întreprinderile comune sunt parteneriate de tip public-privat și că, prin urmare, interesele publice se întrepătrund cu cele private; consideră că, în aceste condiții, nu ar trebui trecută cu vederea posibilitatea apariției unor conflicte de interese, care ar trebui tratate în mod adecvat; solicită deci întreprinderilor comune să informeze autoritatea de descărcare de gestiune cu privire la mecanismele de verificare existente în cadrul structurilor lor care le permit să gestioneze și să prevină în mod adecvat conflictele de interese;

               29.

               remarcă faptul că, cu excepția notabilă a Întreprinderii comune pentru ITER și pentru dezvoltarea energiei de fuziune, întreprinderile comune constituie structuri relativ mici și concentrate geografic; consideră, prin urmare, că acestea ar trebui să își pună resursele în comun ori de câte ori este posibil;

               30.

               solicită Curții de Conturi să transmită autorității de descărcare de gestiune informații privind modul în care s-a dat curs observațiilor pe care le-a făcut pentru fiecare dintre întreprinderile comune în raportul privind conturile anuale pentru exercițiul financiar 2011;

               31.

               invită Curtea de Conturi să prezinte Parlamentului, într-un termen rezonabil, un raport special privind valoarea adăugată a creării întreprinderilor comune în ceea ce privește eficiența realizării programelor demonstrative, de cercetare și de dezvoltare tehnologică ale Uniunii; solicită, de asemenea, ca raportul să includă o evaluare a eficacității creării întreprinderilor comune.

      (1)  JO C 368, 16.12.2011, p. 1.

      (2)  JO L 248, 16.9.2002, p. 1.

      (3)  JO L 30, 4.2.2008, p. 52.

      (4)  JO L 357, 31.12.2002, p. 72.


title: Decizia nr. 472/2014/UE a Parlamentului European și a Consiliului din 16 aprilie 2014 privind Anul european pentru dezvoltare (2015)

text:
               9.5.2014

               RO

               Jurnalul Oficial al Uniunii Europene

               L 136/1

         DECIZIA NR. 472/2014/UE A PARLAMENTULUI EUROPEAN ȘI A CONSILIULUI
   din 16 aprilie 2014
   privind Anul european pentru dezvoltare (2015)
   PARLAMENTUL EUROPEAN ȘI CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 209 și articolul 210 alineatul (2),
   având în vedere propunerea Comisiei Europene,
   după transmiterea proiectului de act legislativ către parlamentele naționale,
   având în vedere avizul Comitetului Economic și Social European din 10 decembrie 2013 (1),
   hotărând în conformitate cu procedura legislativă ordinară (2),
   întrucât:

               (1)

               Politica de cooperare pentru dezvoltare are ca prim obiectiv reducerea și, pe termen lung, eradicarea sărăciei, după cum este stabilit la articolul 21 din Tratatul privind Uniunea Europeană (TUE) și la articolul 208 din Tratatul privind funcționarea Uniunii Europene. Combaterea sărăciei contribuie la edificarea unei lumi mai stabile, mai pașnice, mai prospere și mai echitabile, care reflectă interdependența dintre țările mai bogate și cele mai sărace.

               (2)

               După cum se menționează în rezoluția Parlamentului European din 23 octombrie 2012 intitulată „O agendă pentru schimbare: viitorul politicii de dezvoltare a UE”, cooperarea pentru dezvoltare constă și în promovarea dezvoltării umane și a realizării ființei umane în toate dimensiunile sale, inclusiv dimensiunea culturală.

               (3)

               Uniunea acordă asistență în domeniul cooperării pentru dezvoltare din 1957 și este în prezent cel mai mare donator de asistență oficială pentru dezvoltare din lume.

               (4)

               Tratatul de la Lisabona a ancorat cu fermitate politica de dezvoltare în cadrul acțiunii externe a Uniunii în sprijinul interesului Uniunii pentru o lume stabilă și prosperă. De asemenea, politica de dezvoltare contribuie la abordarea altor provocări globale și la realizarea strategiei Europa 2020, stabilite în Comunicarea Comisiei din 3 martie 2010 intitulate „Europa 2020, o strategie pentru o creștere inteligentă, ecologică și favorabilă incluziunii”.

               (5)

               Uniunea este un lider în formularea și punerea în aplicare a conceptului de coerență a politicilor pentru dezvoltare, care are ca obiectiv consolidarea sinergiilor dintre politicile care nu vizează ajutoarele și obiectivele de dezvoltare, astfel încât să se asigure că politicile Uniunii sprijină nevoile de dezvoltare ale țărilor în curs de dezvoltare sau, cel puțin, că nu contravin obiectivului eradicării sărăciei.

               (6)

               În anul 2000, Comunitatea internațională s-a angajat să ia măsuri concrete de combatere a sărăciei, până în 2015, prin adoptarea Obiectivelor de dezvoltare ale mileniului (ODM), care au fost acceptate de către Uniune și statele sale membre.

               (7)

               Declarația comună a Consiliului și a reprezentanților guvernelor statelor membre, reuniți în cadrul Consiliului, a Parlamentului European și a Comisiei privind politica de dezvoltare a Uniunii Europene: „Consensul european” (3), care rămâne baza cea mai cuprinzătoare a cooperării pentru dezvoltare a Uniunii, solicită Uniunii să contribuie la consolidarea rolului noilor state membre ca noi donatori.

               (8)

               Lumea a cunoscut schimbări enorme în ultimii ani, inclusiv schimbări majore în echilibrul politic și economic global. Noi actori, inclusiv actori din sectorul privat și alți actori neguvernamentali, au apărut pe scena mondială. În timp ce economiile dezvoltate și emergente reprezintă o mare parte din produsul intern brut global, acestea din urmă au devenit în prezent principalele motoare ale creșterii mondiale și au deja un impact semnificativ asupra economiei mondiale.

               (9)

               Sprijinirea permanentă a cooperării pentru dezvoltare este vitală într-o lume care se schimbă rapid. Aproximativ 1,3 miliarde de oameni trăiesc încă într-o sărăcie extremă a veniturilor, iar necesitățile de dezvoltare umană a unui număr și mai mare de oameni nu sunt îndeplinite. Inegalitățile din interiorul țărilor au crescut în cea mai mare parte a lumii. Mediul natural este sub o presiune din ce în ce mai mare, iar țările în curs de dezvoltare sunt afectate deosebit de puternic de efectele schimbărilor climatice. Aceste provocări sunt universale și interdependente și trebuie abordate de către toate țările care acționează împreună.

               (10)

               Au început discuțiile privind cadrul post-2015: pornind de la comunicarea Comisiei din 13 octombrie 2011 intitulată „Creșterea impactului politicii UE în domeniul dezvoltării: o agendă a schimbării” și de la Concluziile Consiliului din 14 mai 2012 privind agenda schimbării, care au dus deja la o reorientare majoră a politicilor de dezvoltare ale Uniunii, Comisia și-a expus punctul de vedere în comunicarea din 27 februarie 2013 intitulată „O viață decentă pentru toți, eradicarea sărăciei și crearea unui viitor durabil pentru planetă”, iar în concluziile sale din 25 iunie 2013 Consiliul a adoptat „Agenda generală post-2015”, cu scopul de a aborda deficiențele actualului cadru de dezvoltare și de a stabili o abordare comună în ceea ce privește eradicarea sărăciei și problemele de sustenabilitate într-un vast cadru internațional.

               (11)

               Anul 2015 ar trebui să fie un an emblematic și esențial, întrucât este ultimul an în care se pot realiza ODM stabilite în mod colectiv, oferind astfel o oportunitate unică pentru a analiza angajamentele internaționale. Anul 2015 va fi, de asemenea, anul în care trebuie luate decizii internaționale majore privind cadrul de dezvoltare, care să înlocuiască cadrul ODM în deceniile următoare.

               (12)

               De asemenea, anul 2015 este anul oportun pentru a prezenta rezultatele politicii de dezvoltare a Uniunii după punerea în aplicare a principiilor prevăzute în comunicarea Comisiei privind agenda schimbării.

               (13)

               Anul 2015 va fi, de asemenea, anul în care importante evenimente internaționale vor avea loc în statele membre, cum ar fi Expoziția universală de la Milano „Să hrănim planeta: energie pentru viață”, care va oferi o ocazie deosebită pentru discuții pe tema politicilor de dezvoltare mondiale și pentru desfășurarea de activități de aducere pe larg în atenția publicului problematica dezvoltării durabile și a aspectelor legate de aceasta.

               (14)

               În rezoluția sa privind o agendă pentru schimbare, Parlamentul European a invitat Comisia să declare 2015 Anul european pentru dezvoltare, exprimându-și speranța că acest lucru va spori vizibilitatea cooperării pentru dezvoltare.

               (15)

               Prin urmare, anul 2015 ar trebui să fie declarat „An european pentru dezvoltare” (denumit în continuare „Anul european”), pentru a oferi ocazia propice de a sensibiliza publicul larg cu privire la orientarea actuală a politicii de dezvoltare a Uniunii. Sunt necesare informații privind modul în care Uniunea orientată spre exterior poate ajuta la asigurarea durabilității la nivel mondial. Aceasta include sensibilizarea privind interdependența globală și evidențierea faptului că dezvoltarea este mai mult decât un simplu ajutor.

               (16)

               Cheia pentru succesul acțiunii Uniunii pentru dezvoltare este măsura în care se bucură de o largă susținere din partea populației și din partea clasei politice și oferă dovada utilizării eficace și eficiente a fondurilor publice pentru realizarea rezultatelor în materie de dezvoltare. Anul european ar trebui, așadar, să acționeze ca un catalizator pentru sensibilizarea publicului, inclusiv prin dezbateri politice publice și educație în materie de dezvoltare, precum și pentru impulsionare și pentru schimbul de bune practici între statele membre, autoritățile locale și regionale, societatea civilă, sectorul privat, partenerii sociali și entitățile și organizațiile internaționale implicate în problemele privind dezvoltarea. Acesta ar trebui să contribuie la concentrarea atenției politice și la mobilizarea tuturor actorilor implicați pentru a stimula și promova acțiuni și inițiative suplimentare la nivelul Uniunii și al statelor membre, în colaborare cu beneficiarii asistenței pentru dezvoltare și cu reprezentanții acestora.

               (17)

               Anul european pentru dezvoltare ar trebui să sensibilizeze cu privire la toate formele de discriminare de gen întâmpinate de femei și fete în diferite regiuni, mai ales în ce privește accesul la educație, locuri de muncă și îngrijire medicală, precum și în cazul căsătoriilor forțate, al exploatării sexuale, al mutilării genitale și al altor practici vătămătoare.

               (18)

               Sondajul Eurobarometru Special 392 intitulat „Solidaritate de anvergură mondială — europenii și ajutorul pentru dezvoltare”, publicat în octombrie 2012, a arătat că 85 % din cetățenii Uniunii erau în favoarea ajutorării populațiilor din țările partenere. După cum se arată în raportul respectiv, în pofida climatului economic actual, mai mult de șase din zece europeni consideră că ajutorul pentru populațiile din țările partenere ar trebui să crească. În același timp, raportul menționat a arătat în mod clar că există o lipsă de cunoștințe privind cooperarea pentru dezvoltare a Uniunii, ceea ce impune o mai bună comunicare.

               (19)

               Coordonarea eficientă între toți partenerii care contribuie la nivelul Uniunii, la nivel național, regional și local este o condiție esențială pentru un An european eficient. Partenerii locali și regionali au de jucat, în acest caz, un rol esențial în promovarea politicii de dezvoltare a Uniunii.

               (20)

               Diferitele contexte socioeconomice și culturale naționale, precum și sensibilitățile naționale impun ca unele dintre activitățile Anului european să fie descentralizate la nivel național, în conformitate cu articolul 58 din Regulamentul (UE, Euratom) nr. 966/2012 al Parlamentului European și al Consiliului (4). Cu toate acestea, definirea priorităților politice la nivel național ar trebui să fie coordonată împreună cu Comisia pentru a garanta coerența cu obiectivele strategice ale Anului european. Coordonarea strânsă între activitățile Comisiei și cele ale statelor membre este de importanță primordială pentru crearea sinergiilor și pentru succesul Anului european.

               (21)

               Pe lângă statele membre, participarea la activitățile care urmează să fie finanțate în cadrul Anului european ar trebui să fie deschisă și țărilor candidate care beneficiază de o strategie de preaderare, în conformitate cu principiile generale și cu termenii și condițiile generale de participare a acestor țări la programele Uniunii stabilite în acordurile-cadru și, respectiv, în deciziile Consiliului de asociere. Ar trebui încurajată coordonarea cu măsurile naționale, mai ales cu programele naționale Educația pentru dezvoltare și acțiunile de sensibilizare (DEAR). Nivelul și forma implicării în Anul european ar trebui să rămână la discreția fiecărui stat membru.

               (22)

               Ar trebui asigurate coerența și complementaritatea cu alte instrumente legislative și acțiuni ale Uniunii, în special cu Instrumentul de cooperare pentru dezvoltare, instituit prin Regulamentul (UE) nr. 233/2014 al Parlamentului European și al Consiliului (5), inclusiv cu programul DEAR, Fondul European de Dezvoltare, Instrumentul european de vecinătate instituit prin Regulamentul (UE) nr. 232/2014 al Parlamentului European și al Consiliului (6) și cu alte instrumente de finanțare ale Uniunii pentru acțiuni externe, în cazul în care acestea sunt relevante pentru politica de dezvoltare.

               (23)

               Interesele financiare ale Uniunii ar trebui să fie protejate prin măsuri proporționale pe tot parcursul ciclului de cheltuieli, inclusiv prevenirea, depistarea și investigarea neregulilor, recuperarea fondurilor pierdute, plătite în mod necuvenit sau incorect utilizate și, dacă este cazul, sancțiuni administrative și financiare în conformitate cu Regulamentul (UE, Euratom) nr. 966/2012 privind normele financiare aplicabile bugetului anual general al Uniunii.

               (24)

               În vederea optimizării eficacității și a eficienței activităților avute în vedere pentru Anul european, este important ca o serie de acțiuni pregătitoare să fie efectuate în 2014.

               (25)

               Comisia deja a adoptat diverse măsuri de promovare a politicilor de dezvoltare și de informare a cetățenilor Uniunii cu privire la cooperarea pentru dezvoltare. Aceste măsuri existente ar trebui utilizate cât mai mult posibil pentru Anul european.

               (26)

               Responsabilitatea principală pentru sensibilizarea cetățenilor cu privire chestiunile referitoare la dezvoltare le revine statelor membre. Acțiunile la nivelul Uniunii completează acțiunile întreprinse la nivel național, regional și local, astfel cum s-a subliniat în declarația politică intitulată „Parteneriat pentru comunicarea privind Europa”, semnată la 22 octombrie 2008 de către Parlamentul European, Consiliu și Comisie.

               (27)

               Întrucât obiectivele prezentei decizii nu pot fi realizate în mod satisfăcător de către statele membre, deoarece necesită parteneriate multilaterale, schimburi transnaționale de informații și acțiuni de sensibilizare și de difuzare a bunelor practici la nivelul Uniunii, dar, având în vedere amploarea Anului european, pot fi îndeplinite mai bine la nivelul Uniunii, aceasta poate adopta măsuri în conformitate cu principiul subsidiarității, astfel cum este prevăzut la articolul 5 din TUE. În conformitate cu principiul proporționalității, astfel cum este enunțat la articolul respectiv, prezenta decizie nu depășește ceea ce este necesar pentru atingerea acestor obiective,

         ADOPTĂ PREZENTA DECIZIE:
   Articolul 1
   Obiect
   Anul 2015 este desemnat „Anul european pentru dezvoltare” (denumit în continuare „Anul european”).
   Motto-ul Anului european este „Lumea noastră, demnitatea noastră, viitorul nostru”.
   Articolul 2
   Obiective
   Obiectivele generale ale Anului european sunt:

               (a)

               de a informa cetățenii Uniunii cu privire la cooperarea pentru dezvoltare a Uniunii și a statelor membre, reliefând rezultatele pe care Uniunea, acționând împreună cu statele membre, le-a obținut în calitate de actor pe scena mondială și că va continua să facă acest lucru în conformitate cu ultimele discuții privind cadrul general post-2015;

               (b)

               de a stimula implicarea directă, gândirea critică și interesul activ al cetățenilor Uniunii și al părților interesate din Europa față de cooperarea pentru dezvoltare, inclusiv cu privire la formularea și punerea în aplicare a politicilor; și

               (c)

               de a sensibiliza publicul cu privire la avantajele cooperării pentru dezvoltare a Uniunii nu numai pentru beneficiarii asistenței pentru dezvoltare a Uniunii, ci și pentru cetățenii Uniunii, și de a atinge o mai largă înțelegere a coerenței politicii pentru dezvoltare, precum și de a promova în rândul cetățenilor din Europa și din țările în curs de dezvoltare un sentiment de responsabilitate, solidaritate și oportunități în comun într-o lume în schimbare și din ce în ce mai interdependentă.

         Articolul 3
   Măsuri
   (1)   Măsurile luate pentru a se atinge obiectivele Anului european includ următoarele măsuri care pot fi organizate la nivelul Uniunii, la nivel național, regional sau local, astfel cum sunt descrise în anexă, precum și în țări partenere, în conformitate cu articolul 6 alineatul (5):

               (a)

               campanii de comunicare pentru a difuza mesajele-cheie destinate publicului larg și unui public mai specific, mai ales tinerilor și altor grupuri-țintă esențiale, inclusiv prin mijloacele de comunicare sociale;

               (b)

               organizarea de conferințe, evenimente și inițiative cu toate părțile interesate relevante pentru a promova participarea activă și dezbaterile și pentru a sensibiliza populația la toate nivelurile;

               (c)

               măsuri concrete în statele membre menite să promoveze obiectivele Anului european, în special prin educația pentru dezvoltare, schimbul de informații și schimbul de experiență și de bune practici între administrațiile naționale, regionale și locale și alte organizații; și

               (d)

               efectuarea de studii și sondaje și diseminarea rezultatelor acestora.

         (2)   Comisia poate identifica alte măsuri menite să contribuie la atingerea obiectivelor Anului european și poate permite ca trimiterile la Anul european și la motto să fie utilizate pentru promovarea acestor măsuri, cu condiția ca acestea să contribuie la atingerea obiectivelor respective.
   Articolul 4
   Coordonarea cu statele membre
   (1)   Comisia invită statele membre să numească fiecare un coordonator național pentru a fi responsabil de organizarea participării statului membru respectiv la Anul european. Statele membre informează Comisia cu privire la orice astfel de numire.
   (2)   Coordonatorii naționali, în strânsă coordonare cu Comisia, se consultă și cooperează cu o gamă largă de părți interesate relevante, inclusiv societatea civilă și sectorul privat, parlamentele naționale, partenerii sociali și, după caz, agențiile naționale, autoritățile federale sau guvernamentale de nivel subnațional, inclusiv autoritățile regionale și locale și, atunci când se impune, țările și teritoriile de peste mări asociate sau punctele de contact pentru programele relevante ale Uniunii.
   (3)   Comisia invită statele membre să-i transmită, până la 1 septembrie 2014, programul de lucru al acestora, care trebuie să stabilească detaliile activităților naționale planificate pentru Anul european, în conformitate cu obiectivele Anului european și cu detaliile măsurilor prevăzute în anexă.
   (4)   Înainte de aprobarea programelor de lucru, Comisia verifică dacă activitățile respective respectă, în conformitate cu Regulamentul (UE, Euratom) nr. 966/2012 și Regulamentul delegat (UE) nr. 1268/2012 al Comisiei (7), obiectivele Anului european.
   Articolul 5
   Participare
   Participarea la activitățile Anului european care urmează a fi finanțate din bugetul Uniunii este deschisă statelor membre și țărilor candidate care beneficiază de o strategie de preaderare în conformitate cu principiile generale și cu termenii și condițiile generale pentru participarea acestor țări la programele Uniunii stabilite în acordurile-cadru respective și în deciziile Consiliului de asociere.
   Articolul 6
   Coordonarea la nivelul Uniunii și punerea în aplicare
   (1)   Comisia pune în aplicare prezenta decizie la nivelul Uniunii, în special prin adoptarea deciziilor de finanțare necesare în conformitate cu regulamentele de instituire a instrumentelor de finanțare a acțiunii externe relevante pentru acțiunile în cauză, și anume Instrumentul de cooperare pentru dezvoltare, Instrumentul european pentru democrație și drepturile omului, instituit prin Regulamentul (UE) nr. 235/2014 al Parlamentului European și al Consiliului (8), Instrumentul european de vecinătate, Instrumentul care contribuie la pace și stabilitate, instituit prin Regulamentul (UE) nr. 230/2014 al Parlamentului European și al Consiliului (9), Instrumentul de asistență pentru preaderare, instituit prin Regulamentul (UE) nr. 231/2014 al Parlamentului European și al Consiliului (10), și Instrumentul de parteneriat pentru cooperarea cu țările terțe, instituit prin Regulamentul (UE) nr. 234/2014 al Parlamentului European și al Consiliului (11) (denumite în continuare „instrumentele de finanțare a acțiunii externe”).
   (2)   Comisia, împreună cu Serviciul European de Acțiune Externă (SEAE), cooperează îndeaproape cu Parlamentul European, cu Consiliul și statele membre, cu Comitetul Economic și Social European, cu Comitetul Regiunilor și cu organismele și asociațiile active în domeniul dezvoltării la nivelul Uniunii.
   (3)   Comisia convoacă reuniuni ale coordonatorilor naționali pentru a coordona punerea în aplicare a Anului european și pentru a face schimb de informații cu privire la punerea în aplicare a acestuia la nivelul Uniunii și la nivel național. Comisia poate invita la aceste reuniuni, în calitate de observatori, reprezentanți ai societății civile și ai autorităților regionale și locale, precum și deputați în Parlamentul European.
   (4)   Comisia convoacă reuniuni ale tuturor părților interesate relevante implicate în cooperarea pentru dezvoltare a Uniunii pentru a o sprijini la punerea în aplicare a Anului european la nivelul Uniunii. Coordonatorii naționali vor fi invitați la aceste reuniuni.
   (5)   Comisia consideră Anul european o prioritate în cadrul activităților de comunicare desfășurate de reprezentanțele sale în statele membre și de delegațiile UE în țările partenere. În vederea participării lor la activitățile legate de Anul european, fie că acestea se desfășoară în Uniune sau în țări terțe, partenerii pentru dezvoltare din țările terțe sunt sprijiniți prin intermediul delegațiilor UE, iar cei din țările și teritoriile de peste mări sunt sprijiniți prin canale instituționale adecvate.
   (6)   SEAE și delegațiile UE acționează astfel încât Anul european să facă parte integrantă din activitățile lor curente de informare și comunicare.
   Articolul 7
   Coerență și complementaritate
   În conformitate cu regulamentele de instituire a instrumentelor de finanțare a acțiunii externe, Comisia se asigură că măsurile prevăzute de prezenta decizie sunt compatibile cu orice alte măsuri unionale, naționale și regionale care contribuie la realizarea obiectivelor Anului european și că sunt pe deplin complementare măsurilor unionale, naționale și regionale existente.
   Articolul 8
   Dispoziții specifice privind sprijinul financiar și nefinanciar
   (1)   Măsurile la nivel de Uniune prevăzute în partea A a anexei implică o procedură de achiziții publice sau acordarea de granturi finanțate de Uniune, în conformitate cu titlurile V și VI din Regulamentul (UE, Euratom) nr. 966/2012.
   (2)   Măsurile la nivel de Uniune descrise în partea B a anexei pot fi cofinanțate din bugetul Uniunii.
   (3)   Comisia poate cofinanța fiecare coordonator național, în conformitate cu procedura prevăzută în partea C a anexei.
   (4)   Dacă este cazul și fără a aduce atingere propriilor obiective și bugetului, programele existente care contribuie la promovarea dezvoltării pot sprijini Anul european. Mai mult, în programele de lucru naționale, pot fi luate în considerare și eforturile deosebite depuse de statele membre în gestionarea evenimentelor sau a fluxurilor de activitate internaționale legate de dezvoltare.
   (5)   Comisia poate acorda sprijin nefinanciar activităților întreprinse de organizații publice și private cu respectarea articolului 3 alineatul (2).
   (6)   Pentru a fi considerate eligibile pentru finanțare în temeiul prezentei decizii, măsurile trebuie să reprezinte o utilizare eficientă a cheltuielilor publice, să aibă o valoare adăugată și să fie axate pe rezultate.
   Articolul 9
   Protecția intereselor financiare ale Uniunii
   (1)   Comisia ia măsurile adecvate pentru a se asigura că, atunci când acțiunile finanțate în temeiul prezentei decizii sunt puse în aplicare, interesele financiare ale Uniunii sunt protejate prin aplicarea de măsuri preventive împotriva fraudei, corupției și oricăror alte activități ilegale, prin verificări și inspecții eficace și, dacă se descoperă nereguli, prin recuperarea sumelor plătite în mod necuvenit și, dacă este cazul, prin aplicarea de sancțiuni administrative și financiare eficace, proporționale și disuasive.
   (2)   Comisia sau reprezentanții acesteia și Curtea de Conturi au competența de a desfășura audituri, pe bază de documente și verificări și inspecții la fața locului, cu privire la toți beneficiarii de granturi, contractanții și subcontractanții care au primit fonduri din partea Uniunii în temeiul prezentei decizii.
   (3)   Oficiul European de Luptă Antifraudă (OLAF) poate efectua investigații, inclusiv controale și inspecții la fața locului, în conformitate cu dispozițiile și procedurile prevăzute în Regulamentul (Euratom, CE) nr. 2185/96 al Consiliului (12) și în Regulamentul (UE, Euratom) nr. 883/2013 al Parlamentului European și al Consiliului (13), cu scopul de a identifica cazurile de fraudă, corupție sau orice altă activitate ilegală care afectează interesele financiare ale Uniunii în legătură cu un acord de grant sau o decizie de acordare a unui grant sau în legătură cu un contract de finanțare în temeiul prezentei decizii.
   Articolul 10
   Raportare și evaluare
   Până la 31 decembrie 2016, Comisia prezintă un raport Parlamentului European, Consiliului, Comitetului Economic și Social European și Comitetului Regiunilor cu privire la punerea în aplicare, rezultatele și evaluarea globală a măsurilor prevăzute în prezenta decizie, pentru a analiza măsuri de monitorizare corespunzătoare.
   Articolul 11
   Intrare în vigoare
   Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene.

      Adoptată la Strasbourg, 16 aprilie 2014.

            Pentru Parlamentul European

            Președintele

         M. SCHULZ

            Pentru Consiliu

            Președintele

         D. KOURKOULAS

      (1)  Nepublicat încă în Jurnalul Oficial.

      (2)  Poziția Parlamentului European din 2 aprilie 2014 (nepublicată încă în Jurnalul Oficial) și Decizia Consiliului din 14 aprilie 2014.

      (3)  JO C 46, 24.2.2006, p. 1.

      (4)  Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (JO L 298, 26.10.2012, p. 1).

      (5)  Regulamentul (UE) nr. 233/2014 al Parlamentului European și al Consiliului din 11 martie 2014 de instituire a unui instrument de finanțare a cooperării pentru dezvoltare în perioada 2014-2020 (JO L 77, 15.3.2014, p. 44).

      (6)  Regulamentul (UE) nr. 232/2014 al Parlamentului European și al Consiliului din 11 martie 2014 de instituire a unui instrument european de vecinătate (JO L 77, 15.3.2014, p. 27).

      (7)  Regulamentul delegat (UE) nr. 1268/2012 al Comisiei din 29 octombrie 2012 privind normele de aplicare a Regulamentului (UE, Euratom) nr. 966/2012 al Parlamentului European și al Consiliului privind normele financiare aplicabile bugetului general al Uniunii (JO L 362, 31.12.2012, p. 1).

      (8)  Regulamentul (UE) nr. 235/2014 al Parlamentului European și al Consiliului din 11 martie 2014 de instituire a unui instrument de finanțare pentru democrație și drepturile omului la scară mondială (JO L 77, 15.3.2014, p. 85).

      (9)  Regulamentul (UE) nr. 230/2014 al Parlamentului European și al Consiliului din 11 martie 2014 de instituire a unui instrument care contribuie la stabilitate și pace (JO L 77, 15.3.2014, p. 1).

      (10)  Regulamentul (UE) nr. 231/2014 al Parlamentului European și al Consiliului din 11 martie 2014 de instituire a unui instrument de asistență pentru preaderare (IPA II) (JO L 77, 15.3.2014, p. 11).

      (11)  Regulamentul (UE) nr. 234/2014 al Parlamentului European și al Consiliului din 11 martie 2014 de instituire a unui instrument de parteneriat pentru cooperarea cu țările terțe (JO L 77, 15.3.2014, p. 77).

      (12)  Regulamentul (Euratom, CE) nr. 2185/96 al Consiliului din 11 noiembrie 1996 privind controalele și inspecțiile la fața locului efectuate de Comisie în scopul protejării intereselor financiare ale Comunităților Europene împotriva fraudei și a altor abateri (JO L 292, 15.11.1996, p. 2).

      (13)  Regulamentul (UE, Euratom) nr. 883/2013 al Parlamentului European și al Consiliului din 11 septembrie 2013 privind investigațiile efectuate de Oficiul European de Luptă Antifraudă (OLAF) și de abrogare a Regulamentului (CE) nr. 1073/1999 al Parlamentului European și al Consiliului și a Regulamentului (Euratom) nr. 1074/1999 al Consiliului (JO L 248, 18.9.2013, p. 1).

      ANEXĂ
      DETALIILE MĂSURILOR MENȚIONATE LA ARTICOLUL 3
      Punerea în aplicare a Anului european se concentrează pe o amplă campanie de comunicare și de informare la nivelul Uniunii, completată prin acțiuni întreprinse de către statele membre. Atât acțiunile Uniunii, cât și cele naționale pot, de asemenea, implica societatea civilă, organizațiile de tineret, partenerii sociali, sectorul privat, parlamentele naționale și, dacă este cazul, agențiile naționale, autoritățile federale sau de nivel guvernamental subnațional, inclusiv autoritățile regionale și locale și alte părți interesate, în vederea creării unui sentiment de apartenență în rândul actorilor principali.
      Uniunea acordă sprijin financiar, precum și autorizarea pentru utilizarea unei sigle realizate de Comisie și a altor materiale asociate Anului european, măsurilor întreprinse de organizații publice sau private, în măsura în care acestea pot furniza Comisiei asigurări că măsurile respective sunt sau vor fi întreprinse în cursul anului 2015 și ar putea contribui semnificativ la realizarea obiectivelor Anului european.
      A.   MĂSURI DIRECTE ALE UNIUNII
      Finanțarea se efectuează în general sub formă de achiziții directe de bunuri și de servicii în temeiul contractelor-cadru existente. Aceasta poate lua și forma unor granturi, acoperind până la 80 % din costul final al activităților. Măsurile pot include:

                  (a)

                  campanii de informare și promovare care includ:

                              (i)

                              elaborarea și difuzarea de materiale audiovizuale și tipărite care reflectă obiectivele Anului european;

                              (ii)

                              evenimente de mare vizibilitate pentru sensibilizare în ceea ce privește obiectivele Anului european și forumuri pentru schimburi de experiență și de bune practici;

                              (iii)

                              măsuri destinate difuzării rezultatelor și sporirii vizibilității programelor Uniunii, precum și măsuri care contribuie la realizarea obiectivelor Anului european;

                              (iv)

                              înființarea unui site internet interactivde informare pe Europa (http://europa.eu/index_en.htm) dedicat acțiunilor întreprinse în contextul Anului european și utilizarea corespunzătoare a platformelor de comunicare socială;

                              (v)

                              un premiu pentru conceptele și campaniile de comunicare inovatoare și de succes care contribuie sau au contribuit la conștientizarea în mai mare măsură și la promovarea reflecției dedicate aspectelor legate de dezvoltare în mod neobișnuit sau original, în special a celor orientate către un public țintă care, anterior, nu a avut deloc, sau în mică măsură, tangență cu chestiunile ținând de dezvoltarea mondială;

                  (b)

                  alte inițiative:

                              (i)

                              furnizarea de servicii lingvistice (traducere, interpretare, informare multilingvă);

                              (ii)

                              studii și audituri de monitorizare la nivelul Uniunii în vederea evaluării și a realizării de rapoarte privind pregătirea, eficiența și impactul Anului european.

            B.   COFINANȚAREA MĂSURILOR UNIUNII
      Evenimentele cu mare vizibilitate la scara Uniunii, menite să sensibilizeze opinia publică cu privire la obiectivele Anului european, care pot fi organizate în cooperare cu statele membre care dețin președinția Consiliului în 2015, pot beneficia de un grant acordat de Uniune care să acopere până la 80 % din costurile finale ale activităților.
      C.   COFINANȚAREA MĂSURILOR STATELOR MEMBRE
      Fiecare coordonator poate prezenta o cerere pentru cofinanțarea de către Uniune a măsurilor sau a unui program de lucru pentru promovarea Anului european. Programul de lucru descrie activitățile specifice desfășurate la nivel național de coordonare care urmează să fie finanțate. În acest cadru, statele membre pot să-și definească propriile priorități și inițiative, în conformitate cu articolul 2, și, dacă este cazul, pot include țări și teritorii de peste mări.
      Cererea de cofinanțare este însoțită de un buget detaliat estimativ, care prezintă costurile totale ale măsurilor sau ale programului de lucru propus, precum și valoarea și sursele de cofinanțare posibilă. Contribuția Uniunii poate acoperi până la 80 % din costurile finale ale activităților. Comisia determină sumele indicative ce vor fi puse la dispoziție pentru cofinanțarea fiecărui coordonator național și data limită de depunere a cererilor, bazându-se pe criterii care trebuie să țină seama de populație și de costul vieții în statul membru în cauză. O sumă fixă alocată fiecărui stat membru garantează un volum minim de activități.
      La stabilirea sumei fixe respective, Comisia ține seama și de experiența relativ scurtă în materie de cooperare pentru dezvoltare a statelor membre care s-au alăturat Uniunii după 1 ianuarie 2004. Comisia ține seama și de măsurile depuse în comun sau la care participă mai multe state membre.
      Comisia asigură o procedură de aprobare transparentă, rapidă și eficientă, pe baza principiului tratamentului egal și al bunei gestiuni financiare.


title: Decizia Consiliului din 29 aprilie 2004 privind semnarea și aplicarea provizorie a unui Protocol la Acordul de parteneriat și cooperare de stabilire a unui parteneriat între Comunitățile Europene și statele membre ale acestora, pe de o parte, și Republica Uzbekistan, pe de altă parte, pentru a lua în considerare aderarea Republicii Cehe, a Republicii Estonia, a Republicii Cipru, a Republicii Letonia, a Republicii Lituania, a Republicii Ungare, a Republicii Malta, a Republicii Polone, a Republicii Slovenia și a Republicii Slovace la Uniunea Europeană

text:
Anunţ juridic important

|

32006D0458

Jurnalul Oficial L 185 , 06/07/2006 p. 0022 - 0022

		20040429Decizia Consiliuluidin 29 aprilie 2004privind semnarea și aplicarea provizorie a unui Protocol la Acordul de parteneriat și cooperare de stabilire a unui parteneriat între Comunitățile Europene și statele membre ale acestora, pe de o parte, și Republica Uzbekistan, pe de altă parte, pentru a lua în considerare aderarea Republicii Cehe, a Republicii Estonia, a Republicii Cipru, a Republicii Letonia, a Republicii Lituania, a Republicii Ungare, a Republicii Malta, a Republicii Polone, a Republicii Slovenia și a Republicii Slovace la Uniunea Europeană(2006/458/CE)CONSILIUL UNIUNII EUROPENE,având în vedere Tratatul de instituire a Comunității Europene, în special articolul 44 alineatul (2), articolul 47 alineatul (2) ultima teză, precum și articolul 55, articolul 57 alineatul (2), articolul 71, articolul 80 alineatul (2), articolele 93, 94, 133 și 181 A, coroborate cu articolul 300 alineatul (2) primul paragraf,având în vedere Tratatul de aderare din 16 aprilie 2003, în special articolul 2 alineatul (3),având în vedere actul anexat la Tratatul de aderare, în special articolul 6 alineatul (2),având în vedere propunerea Comisiei,întrucât:(1) La 8 decembrie 2003, Consiliul a autorizat Comisia, în numele Comunității și al statelor membre, să negocieze cu Republica Uzbekistan un Protocol la Acordul de parteneriat și cooperare pentru a lua în considerare aderarea Republicii Cehe, a Republicii Estonia, a Republicii Cipru, a Republicii Letonia, a Republicii Lituania, a Republicii Ungare, a Republicii Malta, a Republicii Polone, a Republicii Slovenia și a Republicii Slovace la Uniunea Europeană și pentru a prevedea un anumit număr de ajustări tehnice legate de progresele instituționale și juridice din cadrul Uniunii Europene.(2) Sub rezerva încheierii sale eventuale la o dată ulterioară, protocolul a fost negociat și ar trebui să fie semnat în numele Comunității Europene și al statelor membre ale acesteia.(3) Protocolul ar trebui aplicat cu titlu provizoriu de la data aderării, până la data finalizării procedurilor necesare încheierii sale formale,DECIDE:Articolul 1Președintele Consiliului este autorizat să numească persoana împuternicită (persoanele împuternicite) să semneze, în numele Comunității Europene și al statelor membre, Protocolul la Acordul de parteneriat și cooperare de stabilire a unui parteneriat între Comunitățile Europene și statele membre ale acestora, pe de o parte, și Republica Uzbekistan, pe de altă parte, pentru a lua în considerare aderarea Republicii Cehe, a Republicii Estonia, a Republicii Cipru, a Republicii Letonia, a Republicii Lituania, a Republicii Ungare, a Republicii Malta, a Republicii Polone, a Republicii Slovenia și a Republicii Slovace la Uniunea Europeană, sub rezerva încheierii sale eventuale la o dată ulterioară.Textul Protocolului se atașează la prezenta decizie [1].Articolul 2Până la data intrării sale în vigoare, protocolul se aplică cu titlu provizoriu de la data aderării.Adoptată la Luxemburg, 29 aprilie 2004.Pentru ConsiliuPreședinteleM. McDowell[1] JO L 185, 6.7.2006, p. 23.--------------------------------------------------


title: 2013/569/UE: Decizia Parlamentului European din 17 aprilie 2013 privind închiderea conturilor Centrului European de Prevenire și Control al Bolilor pentru exercițiul financiar 2011

text:
               16.11.2013

               RO

               Jurnalul Oficial al Uniunii Europene

               L 308/208

         DECIZIA PARLAMENTULUI EUROPEAN
   din 17 aprilie 2013
   privind închiderea conturilor Centrului European de Prevenire și Control al Bolilor pentru exercițiul financiar 2011
   (2013/569/UE)
   PARLAMENTUL EUROPEAN,

               —

               având în vedere conturile anuale finale ale Centrului European de Prevenire și Control al Bolilor pentru exercițiul financiar 2011,

               —

               având în vedere Raportul Curții de Conturi privind conturile anuale ale Centrului European de Prevenire și Control al Bolilor pentru exercițiul financiar 2011, însoțit de răspunsurile Centrului (1),

               —

               având în vedere Recomandarea Consiliului din 12 februarie 2013 (05753/2013 – C7-0041/2013),

               —

               având în vedere articolul 319 din Tratatul privind funcționarea Uniunii Europene,

               —

               având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (2), în special articolul 185,

               —

               având în vedere Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (3), în special articolul 208,

               —

               având în vedere Regulamentul (CE) nr. 851/2004 al Parlamentului European și al Consiliului din 21 aprilie 2004 de creare a unui Centru European de Prevenire și Control al Bolilor (4), în special articolul 23,

               —

               având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (5), în special articolul 94,

               —

               având în vedere articolul 77 și anexa VI la Regulamentul său de procedură,

               —

               având în vedere raportul Comisiei pentru control bugetar și avizul Comisiei pentru mediu, sănătate publică și siguranță alimentară (A7-0082/2013),

               1.

               aprobă închiderea conturilor Centrului European de Prevenire și Control al Bolilor pentru exercițiul financiar 2011;

               2.

               încredințează Președintelui sarcina de a transmite prezenta decizie directorului Centrului European de Prevenire și Control al Bolilor, Consiliului, Comisiei și Curții de Conturi și de a asigura publicarea acesteia în Jurnalul Oficial al Uniunii Europene (seria L).

            Președintele

         Martin SCHULZ

            Secretarul general

         Klaus WELLE

      (1)  JO C 388, 15.12.2012, p. 66.

      (2)  JO L 248, 16.9.2002, p. 1.

      (3)  JO L 298, 26.10.2012, p. 1.

      (4)  JO L 142, 30.4.2004, p. 1.

      (5)  JO L 357, 31.12.2002, p. 72.


title: 2008/670/JAI: Decizia Consiliului din 24 iulie 2008 de modificare a Deciziei 2000/265/CE a Consiliului de adoptare a regulamentului financiar privind aspectele bugetare ale gestionării de către secretarul general adjunct al Consiliului a contractelor încheiate de acesta, în numele anumitor state membre, cu privire la instalarea și funcționarea SISNET , infrastructura de comunicații în cadrul Schengen

text:
               15.8.2008

               RO

               Jurnalul Oficial al Uniunii Europene

               L 220/19

      DECIZIA CONSILIULUI

   din 24 iulie 2008
   de modificare a Deciziei 2000/265/CE a Consiliului de adoptare a regulamentului financiar privind aspectele bugetare ale gestionării de către secretarul general adjunct al Consiliului a contractelor încheiate de acesta, în numele anumitor state membre, cu privire la instalarea și funcționarea „SISNET”, infrastructura de comunicații în cadrul Schengen
   (2008/670/JAI)
   CONSILIUL UNIUNII EUROPENE,
   având în vedere articolul 2 alineatul (1) al doilea paragraf prima teză din Protocolul de integrare a acquis-ului Schengen în cadrul Uniunii Europene, anexat la Tratatul privind Uniunea Europeană și la Tratatul de instituire a Comunității Europene,
   întrucât:

               (1)

               Prin Decizia 1999/870/CE (1) și prin Decizia 2007/149/CE (2), secretarul general adjunct al Consiliului a fost autorizat să acționeze, în contextul integrării acquis-ului Schengen în cadrul Uniunii Europene, în calitate de reprezentant al anumitor state membre în scopul de a încheia contracte legate de instalarea și funcționarea infrastructurii de comunicații în cadrul Schengen, „SISNET”, și de a gestiona aceste contracte, până la migrarea către o infrastructură de comunicații aflată sub responsabilitatea Uniunii Europene.

               (2)

               Obligațiile financiare care decurg din respectivele contracte sunt suportate dintr-un buget specific (denumit în continuare „bugetul SISNET”), care finanțează infrastructura de comunicații menționată în respectivele decizii ale Consiliului.

               (3)

               Bugetul SISNET este reglementat printr-un regulament financiar specific adoptat prin Decizia 2000/265/CE a Consiliului (3), denumit în continuare „regulamentul financiar al SISNET”, care prevede proceduri diferite de cele ale Regulamentului financiar aplicabil bugetului general al Comunităților Europene, astfel cum este prevăzut în Regulamentul (CE, Euratom) nr. 1605/2002 a Consiliului (4).

               (4)

               Este adecvată alinierea, prin analogie, a regulamentului financiar al SISNET la regulamentul financiar comunitar, simplificând, totodată, procedurile interne din cadrul Secretariatului General al Consiliului, în special, prin eliminarea rolului controlorului financiar și, acolo unde este cazul, înlocuirea funcțiilor acestuia cu cele ale auditorului intern instituit prin articolul 85 din Regulamentul (CE, Euratom) nr. 1605/2002.

               (5)

               Funcționarea procedurilor actuale ar trebui să fie, de asemenea, îmbunătățită și adaptată la practicile curente, de exemplu prin adaptarea termenelor cu privire la cererile de fonduri și plăți, precum și actualizarea unor dispoziții din cadrele de procedură sau legislative existente.

               (6)

               Regulamentul financiar al SISNET a fost modificat prin Decizia 2007/155/CE a Consiliului (5) și prin Decizia 2008/319/CE a Consiliului pentru a permite Elveției să participe la bugetul SISNET. De asemenea, Elveția ar trebui să poată participa la posibilele activități viitoare ale Comitetului consultativ.

               (7)

               Modificările propuse nu au un impact financiar asupra contribuțiilor statelor membre la bugetul SISNET,

         DECIDE:
   Articolul 1
   Decizia 2000/265/CE se modifică după cum urmează:

               1.

               La articolul 6, alineatul (4) se înlocuiește cu următorul text:
               „(4)   Cheltuielile unui exercițiu financiar se înregistrează în situațiile financiare corespunzătoare exercițiului financiar respectiv pe baza cheltuielilor ordonanțate cel târziu până la 31 decembrie, pentru care plata a fost efectuată de către contabilul-șef înainte de 15 ianuarie.”

               2.

               Articolul 7 se modifică după cum urmează:

                           (a)

                           la alineatul (2):

                                       (i)

                                       primul paragraf se înlocuiește cu următorul text:
                                       „Fără a aduce atingere alineatului (1), secretarul general adjunct al Consiliului poate prezenta reprezentanților statelor menționate la articolul 25, reuniți în cadrul Grupului de lucru SIS/SIRENE (Comitetul mixt), denumit în continuare «Grupul de lucru SIS/SIRENE», înainte de 31 ianuarie, cereri justificate corespunzător de reportare în exercițiul financiar următor a creditelor neangajate până la 15 decembrie, în cazul în care creditele alocate pentru posturile respective din bugetul pentru exercițiul financiar următor nu îndeplinesc condițiile cerute.”;

                                       (ii)

                                       al patrulea paragraf se înlocuiește cu următorul text:
                                       „Grupul de lucru SIS/SIRENE se pronunță privind cererile de reportare de credite până la 1 martie cel târziu.”;

                           (b)

                           alineatul (4) se elimină.

               3.

               La articolul 8, alineatele (2)-(4) se înlocuiesc cu următorul text:
               „(2)   Secretarul general adjunct înaintează proiectul de buget preliminar Grupului de lucru SIS/SIRENE înainte de 15 octombrie, atașându-i acestuia un memorandum explicativ.
               (3)   Grupul de lucru SIS/SIRENE avizează proiectul de buget preliminar.
               (4)   Secretarul general adjunct întocmește proiectul de buget și îl înaintează până la 15 noiembrie statelor menționate la articolul 25.”

               4.

               La articolul 10, alineatul (2) se înlocuiește cu următorul text:
               „(2)   Un buget rectificativ se prezintă anual, în intervalul celor trei luni care urmează încheierii conturilor, în conformitate cu articolul 46 alineatul (1), în vederea înregistrării soldului execuției din exercițiul financiar anterior ca venit, dacă soldul este pozitiv, sau ca cheltuială, dacă soldul este negativ.”

               5.

               Articolul 12 se înlocuiește cu următorul text:
               „Articolul 12
               Bugetul se execută în conformitate cu principiul conform căruia ordonatorul de credit și contabilul-șef sunt persoane diferite. Atribuțiile ordonatorului de credit, ale contabilului-șef și ale auditorului intern sunt incompatibile între ele.”

               6.

               La articolul 13, alineatul (2) se înlocuiește cu următorul text:
               „(2)   Ordonatorul de credite poate hotărî asupra transferurilor între articole în cadrul fiecărui capitol. Cu acordul Grupului de lucru SIS/SIRENE, ordonatorul de credite poate decide asupra transferurilor între capitolele din cadrul aceluiași titlu. Grupul de lucru SIS/SIRENE își dă acordul în aceleași condiții în care își dă avizul cu privire la buget.”

               7.

               Articolul 14 se elimină.

               8.

               Articolul 16 se modifică după cum urmează:

                           (a)

                           alineatul (1) se înlocuiește cu următorul text:
                           „(1)   În vederea colectării oricărei sume datorate, în temeiul articolului 25, sau a oricăror creanțe față de statele respective de către terțe părți în contul încheierii, instalării și funcționării SISNET, este necesară emiterea unui ordin de recuperare de către ordonatorul de credite. Ordinele de recuperare se înaintează contabilului-șef.”;

                           (b)

                           alineatul (2) se elimină.

               9.

               Articolul 18 alineatul (1) ultima teză, precum și articolul 18 alineatul (2), articolul 20 alineatul (2) litera (g), articolul 20 alineatele (4) și (5) și articolul 22 se elimină.

               10.

               Articolul 23 se înlocuiește cu următorul text:
               „Articolul 23
               Tragerea la răspundere disciplinară a ordonatorului de credite și a contabilului-șef, în cazul în care aceștia încalcă dispozițiile prezentului regulament financiar, are loc astfel cum se prevede în Statutul personalului Comunităților Europene.”

               11.

               Se adaugă următorul capitol:
               „CAPITOLUL III A
               Auditorul intern
               Articolul 24a
               Un auditor intern verifică utilizarea corectă a sistemelor și procedurilor de execuție bugetară prevăzute de prezentul regulament. Prin analogie, auditorul intern beneficiază de toate competențele, îndeplinește toate sarcinile și se supune tuturor normelor prevăzute în Regulamentul (CE, Euratom) nr. 1605/2002 al Consiliului din 25 iunie 2002 privind regulamentul financiar aplicabil bugetului general al Comunităților Europene (6), în special partea I titlul IV capitolul 8.

               12.

               Articolul 28 se modifică după cum urmează:

                           (a)

                           alineatul (1) se înlocuiește cu următorul text:
                           „(1)   Până la 31 decembrie 2008, statele menționate la articolul 25 trebuie să plătească 25 % din contribuțiile lor până la 15 februarie, 1 aprilie, 1 iulie și 1 octombrie cel târziu.”;

                           (b)

                           se adaugă următorul alineat:
                           „(1a)   Începând cu 1 ianuarie 2009, statele menționate la articolul 25 trebuie să plătească 70 % din contribuțiile lor până la 1 aprilie și 30 % până la 1 octombrie cel târziu.”

               13.

               La articolul 29 alineatul (6), litera (h) se înlocuiește cu următorul text:

                           „(h)

                           interzicerea oricărui contact între secretarul general adjunct și personalul din subordine, reprezentanții guvernelor statelor membre menționate la articolul 25, reprezentanții guvernelor din Islanda, Norvegia și Elveția, pe de o parte, și ofertanți, pe de altă parte, referitor la aspecte legate de cererea de oferte, cu excepția respectării următoarelor condiții, care au statutul de excepție specială:
                           înainte de încheierea termenului pentru depunerea de oferte:

                                       (i)

                                       la inițiativa ofertanților:
                                       informațiile suplimentare al căror unic scop este de a aduce clarificări privind natura cererii de ofertă, pot fi comunicate ofertanților;

                                       (ii)

                                       la inițiativa secretarului general adjunct:
                                       dacă statele membre menționate la articolul 25, Islanda, Norvegia și Elveția sau Secretariatul General al Consiliului constată o eroare, o imprecizie, o omisiune sau orice altă greșeală în redactarea textelor cererilor de oferte, Secretariatul General poate informa părțile interesate, respectând aceeași procedură ca în cazul cererii de oferte inițiale;

                                       (iii)

                                       după deschiderea ofertelor și la inițiativa statelor membre menționate la articolul 25, a Islandei, Norvegiei sau Elveției sau a Secretariatului General al Consiliului, în cazul în care o ofertă necesită clarificări sau o eroare de redactare evidentă trebuie corectată, Secretariatul General poate contacta ofertantul.”

               14.

               Articolul 31 se înlocuiește cu următorul text:
               „Articolul 31
               În ceea ce privește contractele încheiate de secretarul general adjunct în numele statelor membre menționate la articolul 25, nu se poate discrimina din motive de naționalitate între resortisanții statelor membre și cei ai Islandei, Norvegiei și Elveției.”

               15.

               La articolul 34, al doilea paragraf se înlocuiește cu următorul text:
               „Ofertele se deschid în prezența membrilor comitetului numit în acest scop de către secretarul general adjunct. Comitetul este compus din trei funcționari superiori din direcții diferite ale Secretariatului General al Consiliului.”

               16.

               La articolul 35, primul paragraf se înlocuiește cu următorul text:
               „Fiecare ofertă este evaluată de către statele membre menționate la articolul 25, precum și de Islanda, Norvegia și Elveția. Un funcționar împuternicit al Secretariatului General al Consiliului, desemnat de către ordonatorul de credite sau de supleantul acestuia, desemnat la rândul său de ordonatorul de credite, prezintă Comitetului Consultativ menționat la articolul 36 un raport, aprobat în unanimitate de către statele respective.”

               17.

               Articolul 36 se înlocuiește cu următorul text:
               „Articolul 36
               Contractele care urmează să fie încheiate de către secretarul general adjunct în numele statelor membre menționate la articolul 25 și de către reprezentanții Islandei, Norvegiei și Elveției, în urma lansării unei cereri de oferte, se prezintă mai întâi spre avizare unui comitet consultativ privind contractele de achiziții publice.”

               18.

               La articolul 37, primul paragraf se înlocuiește cu următorul text:
               „Comitetul consultativ menționat la articolul 36 include un reprezentant din fiecare stat membru menționat la articolul 25, împreună cu câte un reprezentant din Islanda, Norvegia și Elveția. Statele membre menționate la articolul 25, precum și Islanda, Norvegia și Elveția se asigură că reprezentanții selectați posedă cunoștințele corespunzătoare în domeniul informatic și/sau financiar și/sau juridic. Reprezentanții trebuie să nu fi participat la evaluarea dosarelor care urmează să fie prezentate Comitetului consultativ. Un reprezentant al auditorului intern este prezent în calitate de observator.”

               19.

               La articolul 39, litera (e) se înlocuiește cu următorul text:

                           „(e)

                           la cererea unuia dintre statele membre menționate la articolul 25, a Islandei, Norvegiei sau Elveției sau a unui membru al Comitetului consultativ sau a secretarului general adjunct, cu privire la contractele propuse care implică sume sub pragurile menționate la litera (a), în cazul în care se consideră că respectivele contracte prezintă probleme de principiu sau sunt de o natură specială.”

               20.

               Articolul 40 se înlocuiește cu următorul text:
               „Articolul 40
               Dosarele prezentate Comitetului consultativ pentru emiterea unui aviz în temeiul articolului 39 literele (b)-(e) sunt însoțite, de asemenea, de un raport aprobat în unanimitate de statele membre menționate la articolul 25, precum și de Islanda, Norvegia și Elveția.”

               21.

               Articolul 41 se înlocuiește cu următorul text:
               „Articolul 41
               Avizele emise de Comitetul consultativ se semnează de către președintele comitetului. Pentru a evita întârzierile determinate de intervenția Comitetului consultativ, statele membre menționate la articolul 25, precum și Islanda, Norvegia și Elveția, pot, dacă vor considera necesar, să impună un termen rezonabil până la care comitetul trebuie să emită avizul. Avizele comitetului sunt comunicate secretarului general adjunct și statelor membre menționate la articolul 25, precum și Islandei, Norvegiei și Elveției. După atenta considerare a avizului, statele membre menționate la articolul 25 și Islanda, Norvegia și Elveția adoptă o decizie finală asupra cazului, în unanimitate. După adoptarea deciziei, contractul sau contractele respective se încheie de către secretarul general adjunct în numele statelor membre menționate la articolul 25 și de către reprezentanții împuterniciți ai Islandei, Norvegiei și Elveției.”

               22.

               La articolul 43, alineatul (6) se înlocuiește cu următorul text:
               „(6)   În cazul în care un contract nu a fost executat sau a fost executat cu întârziere, secretarul general adjunct se asigură că statele membre menționate la articolul 25, precum și Islanda, Norvegia și Elveția, sunt despăgubite corespunzător în ceea ce privește toate prejudiciile, dobânzile și cheltuielile suportate prin deducerea sumei din depozit, fie că aceasta a fost depusă direct de către furnizor sau contractant sau de către o terță parte.”

               23.

               La articolul 46, alineatul (1) se înlocuiește cu următorul text:
               „(1)   Secretarul general adjunct întocmește, în termen de trei luni de la terminarea perioadei de execuție bugetară, un raport financiar de venituri și cheltuieli, precum și un bilanț, pe care le transmite Grupului de lucru SIS/SIRENE.”

               24.

               La articolul 50, alineatul (2) se înlocuiește cu următorul text:
               „(2)   Prin derogare de la articolul 8 și în legătură cu bugetul menționat la alineatul (1), secretarul general adjunct al Consiliului înaintează proiectul preliminar de buget către Grupul de lucru SIS/SIRENE cât mai curând posibil după adoptarea prezentului regulament financiar. După emiterea avizului de către Grupul de lucru SIS/SIRENE și după întocmirea proiectului de buget, statele membre menționate la articolul 25, reunite în cadrul Consiliului, adoptă bugetul fără întârziere.”

         Articolul 2
   (1)   Prezenta decizie produce efecte de la data adoptării.
   (2)   Aceasta se publică în Jurnalul Oficial al Uniunii Europene.

      Adoptată la Bruxelles, 24 iulie 2008.

            Pentru Consiliu

            Președintele

         B. HORTEFEUX

      (1)  JO L 337, 30.12.1999, p. 41.

      (2)  JO L 66, 6.3.2007, p. 19.

      (3)  JO L 85, 6.4.2000, p. 12. Decizie modificată ultima dată prin Decizia 2008/319/CE (JO L 109, 19.4.2008, p. 30).

      (4)  JO L 248, 16.9.2002, p. 1. Regulament modificat ultima dată prin Regulamentul (CE) nr. 1525/2007 (JO L 343, 27.12.2007, p. 9).

      (5)  JO L 68, 8.3.2007, p. 5.

      (6)  JO L 248, 16.9.2002, p. 1. Regulament modificat ultima dată prin Regulamentul (CE) nr. 1525/2007 (JO L 343, 27.12.2007, p. 9).”


title: 2008/380/CE,Euratom: Decizia Consiliului din 9 mai 2008 de numire a unui nou membru al Comisiei Comunităților Europene

text:
               21.5.2008

               RO

               Jurnalul Oficial al Uniunii Europene

               L 131/6

      DECIZIA CONSILIULUI

   din 9 mai 2008
   de numire a unui nou membru al Comisiei Comunităților Europene
   (2008/380/CE, Euratom)
   CONSILIUL UNIUNII EUROPENE,
   având în vedere Tratatul de instituire a Comunității Europene, în special articolul 215 al doilea paragraf,
   având în vedere Tratatul de instituire a Comunității Europene a Energiei Atomice, în special articolul 128 al doilea paragraf,
   întrucât:
   Prin scrisoarea din 7 mai 2008, confirmată prin scrisoarea din 8 mai 2008, domnul Franco FRATTINI a demisionat din funcția de membru al Comisiei. Este necesar ca acesta să fie înlocuit pe perioada rămasă a mandatului său,
   DECIDE:
   Articolul 1
   Domnul Antonio TAJANI este numit membru al Comisiei pentru perioada 9 mai 2008-31 octombrie 2009.
   Articolul 2
   Prezenta decizie produce efecte de la 9 mai 2008.
   Articolul 3
   Prezenta decizie se publică în Jurnalul Oficial al Uniunii Europene.

      Adoptată la Bruxelles, 9 mai 2008.

            Pentru Consiliu

            Președintele

         A. BAJUK


title: 2013/597/UE: Decizia Parlamentului European din 17 aprilie 2013 privind închiderea conturilor Fundației Europene de Formare pentru exercițiul financiar 2011

text:
               16.11.2013

               RO

               Jurnalul Oficial al Uniunii Europene

               L 308/294

         DECIZIA PARLAMENTULUI EUROPEAN
   din 17 aprilie 2013
   privind închiderea conturilor Fundației Europene de Formare pentru exercițiul financiar 2011
   (2013/597/UE)
   PARLAMENTUL EUROPEAN,

               —

               având în vedere conturile anuale finale ale Fundației Europene de Formare pentru exercițiul financiar 2011,

               —

               având în vedere Raportul Curții de Conturi privind conturile anuale ale Fundației Europene de Formare pentru exercițiul financiar 2011, însoțit de răspunsurile fundației (1),

               —

               având în vedere Recomandarea Consiliului din 12 februarie 2013 (05753/2013 – C7-0041/2013),

               —

               având în vedere articolul 319 din Tratatul privind funcționarea Uniunii Europene,

               —

               având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (2), în special articolul 185,

               —

               având în vedere Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (3), în special articolul 208,

               —

               având în vedere Regulamentul (CE) nr. 1339/2008 al Parlamentului European și al Consiliului din 16 decembrie 2008 privind înființarea Fundației Europene de Formare (4), în special articolul 17,

               —

               având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (5), în special articolul 94,

               —

               având în vedere articolul 77 și anexa VI la Regulamentul său de procedură,

               —

               având în vedere raportul Comisiei pentru control bugetar și avizul Comisiei pentru ocuparea forței de muncă și afaceri sociale (A7-0080/2013),

               1.

               aprobă închiderea conturilor Fundației Europene de Formare pentru exercițiul financiar 2011;

               2.

               încredințează Președintelui sarcina de a transmite prezenta decizie directorului Fundației Europene de Formare, Consiliului, Comisiei și Curții de Conturi și de a asigura publicarea acesteia în Jurnalul Oficial al Uniunii Europene (seria L).

            Președintele

         Martin SCHULZ

            Secretarul general

         Klaus WELLE

      (1)  JO C 388, 15.12.2012, p. 165.

      (2)  JO L 248, 16.9.2002, p. 1.

      (3)  JO L 298, 26.10.2012, p. 1.

      (4)  JO L 354, 31.12.2008, p. 82.

      (5)  JO L 357, 31.12.2002, p. 72.


title: 2012/520/UE: Decizia Consiliului din 24 septembrie 2012 de numire a unui supleant italian în cadrul Comitetului Regiunilor

text:
               26.9.2012

               RO

               Jurnalul Oficial al Uniunii Europene

               L 258/32

         DECIZIA CONSILIULUI
   din 24 septembrie 2012
   de numire a unui supleant italian în cadrul Comitetului Regiunilor
   (2012/520/UE)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 305,
   având în vedere propunerea guvernului italian,
   întrucât:

               (1)

               La 22 decembrie 2009 și la 18 ianuarie 2010, Consiliul a adoptat Deciziile 2009/1014/UE (1) și 2010/29/UE (2) de numire a membrilor și a supleanților în cadrul Comitetului Regiunilor pentru perioada cuprinsă între 26 ianuarie 2010 și 25 ianuarie 2015.

               (2)

               Un loc de supleant a devenit vacant ca urmare a încheierii mandatului doamnei Barbara BONINO,

         ADOPTĂ PREZENTA DECIZIE:
   Articolul 1
   Se numește în calitate de supleant în cadrul Comitetului Regiunilor pentru durata rămasă a mandatului, respectiv până la 25 ianuarie 2015:

               —

               domnul Mattia TARSI, Consigliere, Provincia di Pesaro.

         Articolul 2
   Prezenta decizie intră în vigoare la data adoptării.

      Adoptată la Bruxelles, 24 septembrie 2012.

            Pentru Consiliu

            Președintele

         A. D. MAVROYIANNIS

      (1)  JO L 348, 29.12.2009, p. 22.

      (2)  JO L 12, 19.1.2010, p. 11.